शौचालय व सफाई के लिए करेंगे श्रमदान
अमूमन अधिकांश लोग अपने जीवन का एक-एक पल धन जुटाने और पारिवारिक कार्यों को पूरा करने में लगा देते है। लेकिन कुछ लोग ऐसे भी है जो नि:स्वार्थ भाव से देश और समाज के लिए बहुत कुछ दान कर देते है। ऐसे ही दान में समयदान के भी बड़े मायने है ,जिसके दम पर समाज और देश में कई तरह की व्यवस्थाएं बनती है। इन व्यवस्थाओं से समाज के एक बड़े तबके को बड़ा सुख और बहुत सारी सुविधाएं मिलती है। इसी उद्देश्य को लेकर गायत्री परिजन उज्जैन में आयोजित सिंहस्थ-2016 में अपना समयदान करेंगे। गोविंद कॉलोनी स्थित गायत्री प्रज्ञापीठ के ठाकुरदास पवार के अनुसार गायत्री परिवार के सदस्य इस मेले में बहुत सारी व्यवस्थाएं बनाएंगे। इसके लिए पूरे म.प्र. के परिजन मेले में पहुंचेंगे। अकेले बैतूल जिले से 300 और आमला से करीब 125 से ज्यादा परिजन दो माह तक अपनी सेवाएं देने पहुंचेंगे।
बनाएंगे शौचालय, करेंगे सफाई
प्रज्ञापीठ के निलेश मालवीय ने बताया प्रज्ञापीठ के समयदानी यहां पहुंचकर प्रमुखता के साथ शौचालय निर्माण का कार्य करेंगे ताकि राजा महाकाल की नगरी में बहुतायत में पहुंचने वाले श्रद्धालुओं के कारण यहां गंदगी न पनपे। उन्होंने बताया समयदान के साथ श्रमदान कर परिजनों द्वारा यहां शेड निर्माण किया जाएगा। लोगों को खुले में शौच से रोका जाएगा। इसके अलावा आवश्यकतानुसार सफाई कार्यों में भी आयोजन समिति तथा प्रशासन को सहयोग किया जाएगा। उन्होंने बताया इसमें 14 वर्ष से 60 वर्ष की आयु तक के भी लोग शामिल होंगे। सभी अपने-अपने स्तर पर यह कार्य प्रमुखता से करेंगे। इसके अलावा यहां यज्ञशाला के निर्माण में भी परिजन अपनी महत्वपूर्ण भूमिका निभाएंगे। श्रमदान के साथ यथाशक्ति यज्ञशाला को आकर्षक स्वरूप दिया जाएगा। इसके अलावा झोला पुस्तकालय की सेवा श्रद्धालुओं को दी जाएगी। इसमें गुरूदेव पं. श्रीराम शर्मा आचार्य के सत साहित्य का नि:शुल्क वितरण और प्रचार का कार्य भी शामिल होगा। प्रज्ञापीठ के एसपी डढोरे ने बताया सुरक्षा इंतजामों में भी गायत्री परिजन प्रशासन को अपनी पूरी मदद देगा।
खबर के साथ फोटो नंबर 1आमला- किसानों ने परिजनो की प्रेरणा से अपने खेतों में लगाए पौधे, जो अब दे रहे है फल।
ये भी शुरू है काम
प्रज्ञापीठ के एसपी डढोरे के अनुसार मौजूदा स्थिति में प्रज्ञापीठ के परिजनों द्वारा वृक्षगंगा अभियान के तहत नीमझिरी, नरेरा, बारंगवाड़ी का बुरकालढाना, गजाढाना, रेंगाढाना, बेहड़ी, जंबाड़ा, अंधारिया, ससुंद्रा, तोरनवाड़ा आदि स्थानों पर पौधरोपण किया। इनमें अकेले नीमझिरी गांव की 25 एकड़ जमीन में 60 हजार पौधे 4 साल पहले रोपे गए थे, जो अब पेड़ बनकर तैयार हो चुके है। यहीं स्थिति अन्य गावों की भी है, जहां अब पेड़ फल देकर किसानों की आमदनी का जरिया बन चुके है। नरेरा के किसान शिवकिशोर यादव, मुन्नीलाल पवार, रामदीन यादव, साबूलाल यादव, गजाढाना के भीकम उइके आदि के अनुसार उनके द्वारा परिजनोंं की प्रेरणा से पौधरोपण किया था। अब ये पौधे उनकी आय का प्रमुख जरिया बन चुके है।
hin_Deva hin_Deva hin_Deva hin_Deva hin_Deva hin_Deva hin_Deva